אביחי קמחי

**אביחי קמחי** (נולד ב-18 באוגוסט 1963) הוא משורר וסופר ישראלי זוכה פרס היצירה לסופרים עבריים, ע"ש ראש הממשלה לוי אשכול, תשע"ז. שימש סגן יו"ר אגודת הסופרים העבריים (2013 -2017), מנהל אמנותי של המיזם "שירה עברית, משוררי ישראל קוראים משיריהם" שנערך בקול ישראל (2014 -2017), וחבר במדור הספרות של מועצת התרבות הישראלית (2019–2020).

## ביוגרפיה
אביחי קמחי נולד בירושלים למרגלית ונינו קמחי, קצין משטרה, וגדל בשכונת קטמון הישנה. בנערותו היה יו"ר מועצת התלמידים בבית הספר התיכון האינטגרטיבי ע"ש דנמרק, שימש פעיל חברתי למען הנוער בעירו, ובשנת 1981 כיהן כראש מועצת בירת הנוער בירושלים. על פעילותו החברתית זכה בסיום לימודיו בפרס הוקרה.

בין השנים 1981–2006 שירת בצה"ל בתפקידי שדה ומטה לוגיסטיים. התמחה בתחום הלוגיסטיקה הקרבית ובשרשרת אספקה לוגיסטית (ELE) ביחידות צבאיות מבצעיות ובגופי המטה הכללי. בתום מלחמת לבנון השנייה ביקש לפרוש מצה"ל, כי לא היה שבע רצון מההתנהלות הלוגיסטית במלחמה. בסוף דצמבר 2006 השתחרר מצה"ל בדרגת סא"ל.

קמחי בעל תואר ראשון בהצטיינות בכלכלה ולוגיסטיקה, ובעל תואר שני במנהל ציבורי ושלטון מקומי במסלול מחקרי (תזה) באוניברסיטת בר-אילן. עם שחרורו מצה"ל פנה לפעילות עסקית משותפת עם רעייתו חגית, ויחד הקימו קליניקה המתמחה בטיפול בבעיות עור.

## פעילות קהילתית
במקביל לפעילותו העסקית פנה קמחי לפעילות התנדבותית והצטרף בשנת 2006 לעמותת "תכלית". תחילה התנדב בחלוקת מזון לנזקקים, ובהמשך עד שנת 2010, מיקד את הפעילות בהסעת חולים לטיפולי דיאליזה בבית חולים.

במאי 2009 חלה בסרטן ריאות, אך למרות מחלתו, המשיך קמחי בפעילותו ההתנדבותית ולאחר סיום הטיפולים באוגוסט 2010 החל לסייע לחולי סרטן, תחילה באופן עצמאי על סמך ניסיונו האישי. בהמשך התנדב בשני ארגונים המסייעים לחולי סרטן, "בעמותת חיים" לילדים חולי סרטן, ובעמותת "תעצומות", בה הוא מתנדב פעיל, ואף ניהל פורום תמיכה בחולי סרטן בבלוג באתר דה מרקר. קמחי מרצה בהתנדבות על התמודדותו האישית עם מחלת הסרטן, ודובר בכנסים העוסקים במחלת הסרטן.

## ספרות ושירה
ספרו הראשון של קמחי "רשימון סרטן" החל כבלוג באתר דה מרקר באינטרנט, בו תיעד את התמודדותו עם מחלת הסרטן באופן שוטף. בשנת 2011 הפכו תוכני הבלוג לספר פרוזה אוטוביוגרפית. בכתיבתו על המחלה לא הסתיר קמחי את פחדיו ומצבו האישי. הכתיבה והשירה הפכו לעיסוק מרכזי בחייו. שירתו עוסקת במשפחה, זוגיות, אהבה, ירושלים עירו ושכונת קטמון הישנה, בה נולד וחי, ונושאים חברתיים, פוליטיים ועוולות חברתיות. עד כה פרסם שמונה ספרי שירה וספר פרוזה אוטוביוגרפית.

קמחי השתתף בפסטיבלי שירה, שיריו פורסמו בעיתונים, בכתבי עת, באנתולוגיות, וברדיו.

בשנים 2013 -2017 שימש קמחי סגן יו"ר אגודת הסופרים העבריים, במסגרת תפקידו יזם, ערך והנחה את המפעל 'מחווה ליוצרים בעלי תרומה מיוחדת לשירה ולתרבות'.

בשנים דצמבר 2014 – מאי 2017, שימש קמחי כמנהל אמנותי של המיזם "שירה עברית, משוררי ישראל קוראים משיריהם", והוקלטו בו כ-560 שירים בהשתתפות 280 משוררים. השירים שודרו בכל תחנות קול ישראל, בדגש על רשת ב', בה שודר שיר ביום.

החל מיוני 2020, בעקבות מגפת הקורונה, יזם סדרה ספרותית בזום, בחסות מוזיאון חצר היישוב בירושלים ובתמיכת משרד התרבות. במסגרת הסדרה הוא עורך ומנחה אירועי שירה שונים, בעיקר על משוררים ומשוררות שחיברו ומחברים שירה עברית בעבר ובהווה. הסדרה זוכה לעניין רב בקרב שוחרי הספרות, ועד אפריל 2025 נערכו כ-70 אירועי זום. בעקבות הסדרה, החל משנת 2022, עורך קמחי אנתולוגיה "שירה בחצר", הכוללת מאמרים הנכתבים על ידי המשוררים המשתתפים בסדרה.

ארבעה משיריו, בהם דיאלוגים עם יצירות ביאליק, כונסו בספרו של פרופ' דוד פישלוב, "כנפי ביאליק", הוצאת כרמל, אשר יצא לאור בשנת 2023. החל מנובמבר 2024, כותב טור שירה בעיתון המקוון "פלאשנט חדשות".
## חיים אישיים
אביחי קמחי נישא לחגית בשנת 1985, ולהם בן בת ונכד. הם התגוררו כ-30 שנים בירושלים והחל מפברואר 2024 מתגוררים אביחי ורעייתו באור עקיבא.

במאי 2009 חלה קמחי בסרטן ריאות מפושט עם גרורות למוח, הרופאים קצבו חייו לחודש. במשך שנה וחצי עבר מסכת טיפולים חריגה מאוד בהיקפה, ניתוח במוח להסרת אחד הגידולים, הקרנות לראש ולריאות, סדרה של 19 טיפולים כימותרפיים. הטיפולים הסתיימו באוגוסט 2010, ומאז הוא נמצא במעקב, אך בעקבות הטיפולים הקשים שעבר סובל מתופעות לוואי כמו חולשה גופנית, חוסר איזון ויציבות, שיבוש ראייה (בצקת ברשתיות) וירידה משמעותית בשמיעה.

## ספרים
* **רשימון סרטן**, ספר פרוזה אוטוביוגרפית, הוצאת צור אות, 2011.
* **ללכת**, שירה, הוצאת צור אות, 2012.
* **לנווט לבד בחושך**, שירה, הוצאת כרמל/עמדה, 2013.
* **הולך בירושלים**, שירה, קשב לשירה, 2015
* **קטמון הישנה**, שירה, הוצאת עמדה, 2016.
* **ארעי**, שירה, הוצאת עמדה, 2018.
* **מן המעט**, שירה,הוצאת עמדה, 2020.
* **הולך וכותב**, שירה, מהדורה דו לשונית - עברית ורומנית, בתרגום מנחם מ' פאלק, הוצאת מושאטיני, סוצ'אבה, רומניה, 2020.
* **לא הלכתי לטיפול**, שירה, הוצאת עמדה, 2022.
* **דבר הקורה בעונת מעבר,** שירה, הוצאת עמדה, 2024.

## פרסים ומלגות
* קמחי זוכה פרס היצירה לסופרים עבריים, תשע"ז.
* תמיכת אקו"ם על ספרו "הולך בירושלים", קשב לשירה, 2015.
* תמיכת אקו"ם ומענק מפעל הפיס לספרו "קטמון הישנה", עמדה, 2016.
* תמיכת אקו"ם לספרו "מן המעט", עמדה, 2020.
* תמיכת קרן יהושע רבינוביץ' לספרו "לא הלכתי לטיפול", עמדה, 2022.
* תמיכת אקו"ם לספרו "דבר הקורה בעונת מעבר", עמדה, 2024.

## לקריאה נוספת
*שירים של אביחי קמחי באנתולוגיה מקוונת לשירה עברית באתר של נילי דגן.
*חגית בת-אליעזר על "ירושלים – של מטה, של מעלה" – ערב שירים וסיפורים בעריכת אביחי קמחי וצדוק עלון, קורא בספרים. 6 בספטמבר 2014.
*שירים של אביחי קמחי - "יקום תרבות", 19 נובמבר, 2014.
*שירים של אביחי קמחי, באתר "הַמּוּסָךְ - מוסף לספרות" של הספרייה הלאומית, 3 באוקטובר 2017.
* 
* "הגדה" מאת אביחי קמחי, באתר אנזו, בית קטן לתרבות, אפריל 2025.
* מדור שירה של אביחי קמחי בפלאשנט חדשות, החל מנובמבר 2024.

## פעילות מוזיקלית
כמה משיריו של קמחי הולחנו על ידי הזמרת והמלחינה חני דינור, ושניהם אף שיתפו פעולה במופע "שיר ושיח אוהבים שירה" על במת בית היוצר בתל אביב, בנובמבר 2015. החל מ-2017 הקים קמחי עם המוזיקאי המלחין רמי הראל מיזם משותף "סוף קיץ", שעלה ליוטיוב בתחילת שנת 2024, הכולל לחנים של הראל לשיריו של קמחי. את השירים מבצעים מספר יוצרים, בהם חני דינור, דביר בנדק ונתן סלור. את ההקלטות שנערכו באולפי ברדו ברמת-גן ליוו הנגנים: יוראי אורון-קונטרבס, איתן איצקוביץ'-תופים, עמרי אגמון-גיטרה, רמי הראל-פסנתר וקלידים.
### להאזנה נוספת
*חני דינור הלחינה ושרה שיר משולש, שלושה שירים מהספר "קטמון הישנה", מאת אביחי קמחי, 18 בינואר 2018.
*רמי הראל הלחין ושר "שתיקה", מאת אביחי קמחי, 19 בינואר. 2018.
*רמי הראל הלחין ושר "דמותה", מאת אביחי קמחי, 29 במאי 2018.
*חני דינור הלחינה ושרה "פתק", מאת אביחי קמחי, מתוך מופע 'שבטיא', צוותא ת"א, 18 באוגוסט 2022.

## ראיונות
* 
*אביחי קמחי בראיון טלוויזיה אצל אברי גלעד על הספר 'רשימון סרטן', ערוץ 2, 3 בספט׳ 2012.
*לאה שקלאר בראיון עם המשורר אביחי קמחי על ספר השירה "קטמון הישנה", 1 בינואר 2017.
*אביחי קמחי "על ספת הגרפולוג" עם מיכל דורון, הרדיו החברתי הראשון, 10 במאי 2017.
*לאה שקלאר בראיון עם המשורר אביחי קמחי על ספרו "ארעי", רדיו ירושלים, 23 במאי 2018.

## קישורים חיצוניים

* .
* .
* שירים של אביחי קמחי באתר משרד החינוך, היחידה ללימוד שירה - ציוני דרך בשירה 
*השדרן מוטי גרנר משוחח עם השדרנית קארין זליאט על אביחי קמחי ויצירתו, רדיו ירושלים, 28 באפריל 2018.
*פרופ' רפי וייכרט, על הספר "ארעי" מאת אביחי קמחי, בבית היוצר תל אביב, 17 ביוני 2018.

## הערות שוליים

קטגוריה:בוגרי תיכון דנמרק
קטגוריה:משוררים ישראלים
קטגוריה:סופרים ישראלים
קטגוריה:משוררים כותבי עברית
קטגוריה:סופרים כותבי עברית
קטגוריה:ירושלים: אישים
קטגוריה:זוכי פרס היצירה לסופרים ומשוררים
קטגוריה:סגני-אלופים בצה"ל
קטגוריה:קטמון: אישים
קטגוריה:ישראלים שנולדו ב-1963